CHO เคาะขาย PP “ปภิณวิชช์ เชิงชวโน” 30 ล้านหุ้น หวังนำเงินเสริมสภาพคล่องรับแผนขยายธุรกิจ
CHO เคาะขาย PP "ปภิณวิชช์ เชิงชวโน" 30 ล้านหุ้น ราคา 1.427 บ/หุ้น หวังนำเงินเสริมสภาพคล่องรับแผนขยายธุรกิจ-ต่อยอดโครงการ E-Ticket ร่วมกับขสมก.
18 ธ.ค. 2561

บริษัท ช ทวี จำกัด (มหาชน) หรือ CHO เปิดเผยว่า ที่ประชุมคณะกรรมการบริษัทมีมติอนุมัติการจัดสรรหุ้นสามัญเพิ่มทุนแบบมอบอำนาจทั่วไป (General Mandate) เพื่อเสนอขายให้แก่บุคคลในวงจำกัด (PP) ครั้งที่ 2 ให้แก่ นายปภินวัชช์ เชิงชวโน จำนวนไม่เกิน 30 ล้านหุ้น ราคา 1.4297 บาทต่อหุ้น ในราคาตลาดย้อนหลัง 7 วันทำการตั้งแต่วันที่ 4 -14 ธ.ค.61 หลังหักส่วนลดร้อยละ 6.60 แล้ว มูลค่าที่ตราไว้หุ้นละ 0.25 บาทต่อหุ้น โดยชำระค่าหุ้นในวันที่ 18-20 ธ.ค.61
ทั้งนี้ รายการดังกล่าวเป็นไปตามมติที่ประชุมวิสามัญผู้ถือหุ้นครั้งที่ 1/2561 เมื่อวันที่ 9 ม.ค.61 และมติที่ประชุมสามัญผู้ถือหุ้นประจำปี 2561 เมื่อวันที่ 23 เม.ย.61 ในการจัดสรรหุ้นสามัญเพิ่มทุนจำนวนไม่เกิน 118.29 ล้านหุ้น คิดเป็นร้อยละ 10% ของทุนจดทะเบียนชำระแล้วของบริษัท เพื่อเสนอขายให้แก่บุคคลในวงจำกัด และได้จัดสรรบุคคลในวงจำกัดครั้งที่ 1 จำนวน 48.35 ล้านหุ้น
ขณะที่บริษัทจะนำเงินที่ได้รับจากการเพิ่มทุนมาใช้สำหรับหมุนเวียนภายในกิจการเพื่อเพิ่มสภาพคล่องและรองรับการขยายธุรกิจหลักของบริษัท และ/หรือ เพื่อเป็นเงินทุนในการดำเนินงานโครงการที่บริษัทชนะประมูลแล้ว
รวมถึงที่คาดว่าจะเข้าประมูลเพิ่มเติมในอนาคต และใช้เป็นเงินทุนสำหรับการดำเนินโครงการ E-Ticket กับองค์การขนส่งมวลชนกรุงเทพ (ขสมก.) ซึ่งตามสัญญาว่าจ้างบริษัทคาดว่าจะทำการมอบและติดตั้งอุปกรณ์ทั้งหมดสำหรับรถโดยสารประจำทาง จำนวน 2,600 คัน ในเดือนม.ค.62
อย่างไรก็ตาม ปัจจุบันบริษัทจะอยู่ระหว่างการแก้ไขสัญญากับทาง ขสมก.เกี่ยวกับการเปลี่ยนแปลงขอบเขตการดำเนินงานและขยายระยะเวลาการปฏิบัติงาน คาดว่าจะใช้เงินทุนเพิ่มเติมประมาณ 100 ล้านบาท